Μπομπ Μενέντεζ

Ο **Ρόμπερτ «Μπομπ» Μενέντεζ** (, , 1 Ιανουαρίου 1954), είναι Αμερικανός πολιτικός και δικηγόρος, που υπηρέτησε ως γερουσιαστής των Ηνωμένων Πολιτειών από το Νιου Τζέρσεϊ,  από το 2006 μέχρι την παραίτησή του το 2024 μετά την καταδίκη του σε 16 κατηγορίες σε υπόθεση πολιτικής διαφθοράς. Μέλος του Δημοκρατικού Κόμματος και του κουβανο-αμερικανικού λόμπι, διορίστηκε για πρώτη φορά στη Γερουσία από τον Κυβερνήτη Jon Corzine και προήδρευσε της Επιτροπής Εξωτερικών Σχέσεων από το 2013 έως το 2015 και από το 2021 έως το 2023. Διετέλεσε, επίσης, επικεφαλής των Δημοκρατικών Βουλευτών της Βουλής των Αντιπροσώπων των ΗΠΑ (2003-2006).

Επιπλέον, έχει υπηρετήσει ως Μέλος της Βουλής των Αντιπροσώπων των ΗΠΑ για την 13η περιφέρεια του Νιού Τζέρσεϊ (1993-2006), ως Μέλος της Γερουσίας του Νιού Τζέρσεϊ για την 1991 έως το 1993, καθώς και ως Μέλος της Γενικής Συνέλευσης του Νιού Τζέρσεϊ από την 33η περιφέρεια (1988-1991).

## Βιογραφία
Ο Μπομπ Μενέντεζ, γεννήθηκε την 1η Ιανουαρίου 1954, στην Νέα Υόρκη, από Κουβανούς γονείς μετανάστες. Μεγάλωσε στην Γιούνιον Σίτι και το Τζέρσεϊ Σίτι του Νιου Τζέρσεϊ.

Αφού, αποφοίτησε από το Λύκειο "Union Hill High School" το 1971, σπούδασε Πολιτικές Επιστήμες στο Πανεπιστήμιο του Σαιντ Πήτερς του Τζέρσεϊ Σίτι, λαμβάνοντας πτυχίο το 1975. Στη συνέχεια, σπούδασε Νομική στο Πανεπιστήμιο Ρούτγκερς στο Νιούαρκ, λαμβάνοντας πτυχίο το 1979.

### Καριέρα
Το 1980, αφού έκανε πρακτική ως ασκούμενος δικηγόρος, έγινε δεκτός στην Δικηγορική Ένωση του Νιου Τζέρσεϊ και έγινε δικηγόρος ιδιωτικού δικαίου.

## Πολιτική

### Πρώιμη πολιτική καριέρα (1986-1993)

#### Δήμαρχος της Γιούνιον Σίτι
Στις 13 Μαΐου 1986, εξελέγη Δήμαρχος της Γούνιον Σίτι, μιας πόλης με πληθυσμό περίπου 60.000 κατοίκων στο Νιου Τζέρσεϊ. Υπηρέτησε ως Δήμαρχος (ενώ παράλληλα ήταν και μέλος της πολιτειακής Συνέλευσης και της Γερουσίας) έως το 1992.

#### Μέλος της Γενικής Συνέλευσης του Νιου Τζέρσεϊ
Τον Νοέμβριο του 1987, εξελέγη Μέλος της Πολιτειακής Γενικής Συνέλευσης του Νιου Τζέρσεϊ για την 33η πολιτειακή περιφέρεια. Ανέλαβε Πολιτειακός Βουλευτής, στις 12 Ιανουαρίου 1988. Επανεξελέγη το 1989. Παρέμεινε έως τις 3 Ιανουαρίου 1993, όπου και ανέλαβε Πολιτειακός Γερουσιαστής.

#### Μέλος της Γερουσίας του Νιου Τζέρσεϊ
Το 1991, ύστερα από ειδική εκλογή για την 33η περιφέρεια της Πολιτειακής Γερουσίας του Νιου Τζέρσεϊ, εξελέγη Πολιτειακός Γερουσιαστής, θέση την οποία ανέλαβε στις 4 Μαρτίου 1991. Παρέμεινε έως τις 3 Ιανουαρίου 1993, όπου και ανέλαβε Ομοσπονδιακός Βουλευτής.

### Βουλή των Αντιπροσώπων των ΗΠΑ (1993-2006)
Στις εκλογές του 1992, για την Βουλή των Αντιπροσώπων των Ηνωμένων Πολιτειών στο Νιου Τζέρσεϊ, ο Μενέντεζ, εξελέγη Μέλος της Βουλής των Αντιπροσώπων των ΗΠΑ, για την 13η κογκρεσιακή περιφέρεια του Νιου Τζέρσεϊ. Επανεξελέγη Βουλευτής, έξι φορές ακόμη (1994-2004). Παρέμεινε στο αξίωμα, έως τις 3 Ιανουαρίου 2006, όπου και ανέλαβε Γερουσιαστής των Ηνωμένων Πολιτειών για το Νιου Τζέρσεϊ.

Διατέλεσε Αναπληρωτής Επικεφαλής των Δημοκρατικών Βουλευτών της Βουλής των Αντιπροσώπων από το 1999 έως το 2003 και Επικεφαλής των Δημοκρατικών Βουλευτών της Βουλής, από το 2003 έως το 2006, υπό την ηγεσία της Νάνσι Πελόζι.

### Γερουσία των ΗΠΑ (2006-2024)
Στις εκλογές του 2006, για την Γερουσία των Ηνωμένων Πολιτειών, στο Νιου Τζέρσεϊ, ο Μπομπ Μενέντεζ, εξελέγη Γερουσιαστής των Ηνωμένων Πολιτειών για το Νιου Τζέρσεϊ. Επανεξελέγη Γερουσιαστής το 2012 και το 2018. Παραιτήθηκε τον Αύγουστο 2024 λόγω συμμετοχής του σε σκάνδαλο διαφθοράς.

#### Επιτροπή Εξωτερικών Σχέσεων της Γερουσίας
Το 2013, ανέλαβε Πρόεδρος της Επιτροπής Εξωτερικών Σχέσεων της Γερουσίας των ΗΠΑ, θέση στην οποία παρέμεινε έως το 2015. Το 2021, με την επανάκτηση της πλειοψηφίας της Γερουσίας από το Δημοκρατικό Κόμμα, ανέλαβε εκ νέου Πρόεδρος της Επιτροπής Εξωτερικών Σχέσεων.

Επίσης, διατέλεσε εξέχον Μέλος της Επιτροπής Εξωτερικών Σχέσων της Γερουσίας, για μερικούς μήνες το 2015, καθώς και από το 2018 έως το 2021.

#### Θέσεις
Ο Μπομπ Μενέντεζ υπήρξε θερμός υποστηρικτής των ελληνικών, ελληνοκυπριακών, αρμενικών και εβραϊκών συμφερόντων και επικριτής της τουρκικής πολιτικής.

### Παραίτηση λόγω καταδίκης του για διαφθορά

Τον Σεπτέμβριο του 2023 απαγγέλθηκαν κατηγορίες στον Μενέντεζ για διαφθορά, καθώς φέρεται να παρείχε ευαίσθητες πληροφορίες στην κυβέρνηση της Αιγύπτου με οικονομικά ανταλλάγματα . Μετά από έρευνα στην κατοικία του βρέθηκαν 480.000 δολάρια και ράβδοι χρυσού αξίας πάνω από 100.000 δολαρίων  . Τις επόμενες ημέρες πλήθος πολιτικών του Δημοκρατικού Κόμματος κάλεσε τον Μενέντεζ να παραιτηθεί από τη θέση του ως Γερουσιαστής . Ο Μενέντεζ απομακρύνθηκε επίσης από τη θέση του ως Επικεφαλής της Επιτροπής Εξωτερικών Σχέσεων της Γερουσίας.

Τον Μάρτιο του 2024 ο Μενέντεζ ανακοίνωσε ότι δε θα επιδιώξει επανεκλογή ως Γερουσιαστής στις εκλογές του Νοεμβρίου του 2024 ως υποψήφιος του Δημοκρατικού Κόμματος , αλλά θα εξετάσει το ενδεχόμενο να θέσει υποψηφιότητα ως ανεξάρτητος υποψήφιος .

Τον Ιούλιο του 2024 ο Μενέντεζ βρέθηκε ένοχος και για τις 16 κατηγορίες που απαγγέλθηκαν εναντίον του, μεταξύ άλλων για δωροδοκία, για παρακώλυση της δικαιοσύνης, εκβιασμό και δράση ως πράκτορας της Αιγύπτου έναντι οικονομικών ανταλλαγμάτων . Το γεγονός αυτό όξυνε τις πολιτικές πιέσεις σε βάρος του Μενέντεζ να αποχωρήσει από τη θέση του στη Γερουσία, κάτι το οποίο και έπραξε στις 20 Αυγούστου 2024.

## Τιμές και Διακρίσεις
* 
**  Μεγαλόσταυρος του Τάγματος της Τιμής
* 
**  Τάγμα Μακαρίου Γ΄
* 
** Χρυσό Μετάλλιο Αξίας Πόλεως Αθηνών
* 
** Μετάλλιο Αποστόλου Βαρνάβα

## Προσωπική Ζωή
Το 1976, παντρεύτηκε την εκπαιδευτικό Τζέιν Γιάκομπσεν, με την οποία απέκτησαν δύο παιδιά. Έλαβαν διαζύγιο το 2005.

Τον Μάρτιο του 2019, αρραβωνιάστηκε την Αρμενικής καταγωγής επιχειρηματία Ναντίν Αρσλανιάν, με την οποία παντρεύτηκαν το 2020.

## Παραπομπές


## Εξωτερικοί σύνδεσμοι
* 
*  

Κατηγορία:Γερουσιαστές των ΗΠΑ
Κατηγορία:Νιου Τζέρσεϊ
Κατηγορία:Πολιτικοί του Δημοκρατικού Κόμματος (ΗΠΑ)
Κατηγορία:Αμερικανοί πολιτικοί
Κατηγορία:Αμερικανοί δικηγόροι
Κατηγορία:Κουβανοί
Κατηγορία:Πολιτικοί των ΗΠΑ
Κατηγορία:Μέλη της Βουλής των Αντιπροσώπων (ΗΠΑ)
Κατηγορία:Μεγαλόσταυρος του Τάγματος της Τιμής